7 Go khutshwafatsa malatsi. Kgosi ya rona e senotse se se tla diragalang ka yone nako eo fa pitlagano e kgolo e ntse e tsweletse. Jesu o ne a re: “Ka ntlha ya ba ba tlhophilweng malatsi ao a tla khutshwafadiwa.” (Bala Mathaio 24:21, 22.) Mafoko a ga Jesu a ne a diragadiwa ka selekanyo se sennye ka 66 C.E. fa Jehofa a ne a “khutshwafatsa” tlhaselo ya masole a Roma mo Jerusalema. (Mar. 13:20) Kgato eo e ne ya dira gore Bakeresete ba ba mo Jerusalema le Judea ba bolokwe. Jaanong, ke eng se se tla diragalang ka selekanyo se segolo fa boporofeti jono bo diragadiwa mo lefatsheng lotlhe ka nako ya pitlagano e kgolo? Jehofa o tla dirisa Kgosi ya rona go “khutshwafatsa” tlhaselo ya lekgotla la Ditšhaba Tse di Kopaneng mo bodumeding, gore bodumedi jwa boammaaruri bo se ka jwa senngwa le jwa maaka. Ka jalo, le fa gone mekgatlho yotlhe ya bodumedi jwa maaka e tla senngwa, bodumedi bo le nosi jwa boammaaruri bo tla falola. (Pes. 96:5) A jaanong re sekasekeng gore ke ditiragalo dife tse di tla diragalang fa karolo eno ya pitlagano e kgolo e sena go feta.